Ascendit Petrus in superiora domus. Actuum 10 c°. Reverendi patres et domini, ordinator sapientie summusque architector orbis ac omnium artifex Deus, antequam archana verba Scripture per magistrum Petrum Lumbardum nobis revelaret, priusquam domum sapientie pro tuitione, defensione ac explanatione fidei orthodoxe super septem columpnis construeret ac in ea turrim davidticam clipeis munitam ostenderet intra se, ut arbitror, sic aiebat :

Quali petra fabricabo pro solido elemento ?

Quali forma decorabo pro placito ornamento ?

Quali base sustentabo pro valido fundamento ?

Quali arte elevabo pro suppremo complemento ?

Quibus questionibus respondebat ipsemet artifex increatus dicens :

Viva petra fabricabo que non conteretur.

Clara forma decorabo que non contempnetur.

Viva lege sustentabo que non subvertetur.

Alta arte elevabo que non capietur.

Hanc autem questionum responsionem innuit ipse Christus dicens Petro. Mat. 16 : *Tu es Petrus et super hanc petram edificabo ecclesiam meam, et porte inferni non prevalebunt adversus eam, et tibi dabo claves regni celorum.*

Ut pro primo dicamus: ‘tu es Petrus et super hanc petram’, nam Petrus dicitur a ‘petra’, non petra a Petro, quasi diceret Christus : ego edificabo te super me, non me super te, cui correspondet una thematis pars, scilicet Petrus tu vocaberis Cephas, quod interpretatur ‘Petrus’. Iohannis primo.

Pro secundo dicatur: ‘ecclesiam meam’, scilicet facultatem theologicam seu magistrorum bachalariorum et scholarium congregationem, de qua ecclesia seu domo ait Christus, Luce 19 : *domus mea ‘domus orationis’ vocabitur*; *in ea omnis qui petit accipit*, scilicet dubiorum solutionem, *et qui querit invenit*, scilicet profundorum manifestationem, *et pulsanti*, id est perseveranti, *aparietur*, id est dabitur laboris premium per gradus magistralis adeptionem.